ОТЧЕТЕН ДОКЛАД

НА СЪВЕТА НА АДВОКАТСКА КОЛЕГИЯ – ВИДИН

ЗА 2022г.

УВАЖАЕМИ КОЛЕГИ,

Съветът на Адвокатска колегия – Видин в състав:

1. Славяна Младенова - Председател,
2. Десислава Дикова – Заместник-председател,
3. Павел Петков – Секретар до 16.01.2023г.
4. Васил Бенов – член,
5. Лидия Филипова - член,
6. Росен Кръстев – член до 18.01.2023г. и от същата дата Секретар,
7. Светослав Славчев – член,
8. Анета Цанкова – член от 23.01.2023г.

Ви представя отчета за работата си през 2022г.

Работата на Съвета през миналата година беше насочена към:

1. Демократизиране при разпределянето на служебните защити и особените представителства;
2. Обсъждане и решаване на възникналите въпроси и проблеми от всички членове на присъствени заседанията и при необходимост в чат група в социална мрежа;
3. Максимална бързина при прием на нови адвокати в колегията и обработване на заявени промени в Регистрите на българската адвокатура.
4. Полагане на максимални усилия за повишаване събираемостта на членския внос.
5. Привеждане на работата на канцеларията в унисон с новонастъпилите промени и изисквания.
6. Установяване за първи път на наличните и следващите да са налични дълготрайни материални активи и недълготрайни материални активи на колегията, представляващи имуществото ни и отразяването им в инвентаризационен опис.
7. Разпределяне на финансовите средства.
8. Предприемане на действия по отношение на професионалната дисциплина и отговорност на адвокатите.
9. Взаимоподкрепяща дейност във взаимоотношенията на колегията със съдилищата, органите на досъдебното производство и местната общност.
10. Обучения на адвокатите с цел поддържане и повишаване на професионалната квалификация.
11. Работа на Регионалния център за правна помощ.
12. Дарителска дейност.
13. Вътрешноорганизационни отношения с Висшия адвокатски съвет и други адвокатски колегии от страната.
14. Международни отношения с чуждестранни адвокатски колегии.
15. И през миналата година наблюдавания процес по

намаляване на служебните защити се запази. В града и цялата област драстично е намаляло населението, респективно лицата, ползващи правна помощ. С цел демократизиране и прозрачност при разпределянето на служебните защити и особените представителства на едно от първите си заседания след встъпването в длъжност, Съвета взе решение за включването на всички членове при разпределяне на защитите и представителствата, за което се изготвят графици и членовете се редуват в дежурства по една седмица. Тази практика се доказа като ефективна и даде много добри резултати. Така всички членове са ангажирани и имат пряка информация относно разпределянето и свързаните с него проблеми. Бяха приети за първи път Вътрешни правила за разпределянето на служебните защити и особените представителства, които дадоха яснота и канализираха критериите при разпределянето в стремеж към справедливост и равнопоставеност на адвокатите. За разпределянето се води списък, който е достъпен за всеки адвокат в канцеларията. В него се отбелязват и вземат предвид като критерии броя разпределени защити и представителства, очакваното възнаграждение, фактическата и правна сложност на делата. През 2022г. бяха разпределени 296 бр. служебни защити при 343 бр. за 2021г. и 126 бр. особени представителства при 105 бр. за 2021г. В общ резултат за 2021г. броят е 448, а за 2022г. 422, което е намаляване с общо 26 бр. защити и представителства.

1. От Общото събрание проведено през м. януари 2022г.

до края на годината Съвета на Адвокатската колегия заседава присъствено 19 пъти. На заседанията се обсъждаха и решаваха възникналите въпроси и проблеми от всички членове. При възникнала необходимост от обсъждане или информиране по въпроси, които не предполагат специално събиране или не търпят отлагане до следващо заседание, Съвета поддържа непрекъснати контакти в чат група в социална мрежа.

1. Към 01 януари 2022г. Адвокатска колегия – Видин е

наброявала 135 адвокати, а към 31 декември същата година 130 адвокати. 126 практикуват в страната, а 4 в чужбина. През периода са отписани 8 адвокати и са приети 3 нови членове. От осемте отписани адвокати двама са починали – колегите Марин Марковски и Татяна Лилова, които упражняваха практиките си в гр. София. Оказа се, че колегата Лилова е починала през 2020г., но това обстоятелство беше установено едва миналата година при предприети действия по събираемостта на членския внос. Моля да почетем паметта им с едноминутно мълчание. Благодаря! Останалите 6 колеги, които са се отписали, всички са преминали на работа по трудови договори или служебни правоотношения. В тази част от работата на Съвета беше проявявана максимална бързина при прием на нови адвокати в колегията и обработване на заявени и необходими промени в Регистрите на българската адвокатура. Така Регистрите на Видинската адвокатска колегия отразяват вярно и своевременно настъпилите промени в практиките на адвокатите.

1. Съветът положи на максимални усилия за повишаване

събираемостта на членския внос и можем да отчетем около 99% събираемост, което е положителен прецедент. За постигането на този резултат се наложи на някои колеги да се обаждат по телефона от канцеларията или да им се изпращат напомнителни писма. Като добра воля, разбиране и колегиалност Съветът не предприе действия по образуване на дисциплинарни производства на това основание. Имаме обаче един случай с колега, който е с адрес на практиката гр. Кула, но упражнява дейност в гр. София. Установихме повече от 2 години неплащане на членски внос. Съветът предприе необходимите действия и поради отказ на адвоката да комуникира с канцеларията и да получи напомнителното писмо, се наложи отпочване на процедура по дисциплинарно производство. Предстои и предявяване на съдебен иск срещу адвоката за заплащане на дължимата сума.

1. След встъпването в длъжност на Съвета се наложи в

известни посоки привеждане на работата на канцеларията в унисон с новонастъпилите промени и изисквания. Считаме, че към настоящия момент канцеларията работи успешно и ползотворно в услуга на адвокатите, при добри взаимоотношения и партньорство със съдилищата, органите на досъдебното производство, Висшия адвокатски съвет, Националното бюро за правна помощ, държавни органи и институции, и органи на местното самоуправление.

1. По време на работата си Съвета предприе установяване

за първи път на наличните и следващите да са налични дълготрайни материални активи и недълготрайни материални активи на колегията, представляващи имуществото ни и отразяването им в инвентаризационен опис. Такъв беше изготвен и даде ясна представа за имуществото на колегията. Същият е неразделна част от учредяващата се за първи път счетоводна документация на адвокатската колегия. Повече по този въпрос ще ни каже Контролния съвет.

За поддържане на част от материалната база на колегията се наложи козметичен ремонт на част от фасадата на сградата, в която е седалището ни. Приключи и предвидения ремонт на апартамента на колегията на ул. „Цар Александър II“ № 19. Уложили сме се в предвидената по проекто-бюджет сума, но плащането не е извършено в рамките на 2022г. с цел да не се осъществи конкретния преразход на средства и като цяло да бъде избегнат.

1. Във връзка с разпределянето на финансовите средства

на колегията по проекто бюджета на Съвета се наложи да предприеме определени действия с цел актуализиране на приходите и разходите във връзка с нарастващата в страната инфлация и повишаване на цените на всички стоки и услуги. Така Съветът взе необходимото и дълго отлагано в годините решение за повишаване на членския внос към колегията от 10 на 20 лв. Членският внос не беше променян повече от 20 г., като размера му от 10 лв. отдавна не отговаряше на наложилите се в страната повишени цени и разходи, което и всеки от нас изпитва лично. Като се вземе предвид и намаляващия брой на адвокатите в колегията досегашните 10 лв. представляваха 1300 лв. месечен приход, с което не беше възможно да се посрещнат никакви разходи. Тези пари не стигаха дори за трудовото възнаграждение на техническия ни сътрудник. Видно и от приетия проекто-бюджет на миналогодишното Общо събрание, още тогава са заложени 13 000лв. разходи извън приходите, тоест от спестяванията на колегията. Това беше избегнато успешно.

1. Предприемане на действия по отношение на

професионалната дисциплина и отговорност на адвокатите. Адвокатския съвет през изминалата година разгледа 2 бр. жалби срещу адвокати, както и няколко устни сигнала. Не се установиха дисциплинарни нарушения и производства не бяха образувани. Съветът прецени с оглед събраните доказателства, че не са налице основанията, предвидени в закона за образуване на дисциплинарни производства. Съветът се самосезира и е образувано само едно производство против споменатия по-горе колега с неплатен членски внос за продължителен период от време. При встъпването си в длъжност Съветът наследи едно дисциплинарно производство против колега с практика в София. Делото беше върнато от Висшия дисциплинарен съд за разглеждане от друг състав, който също не намери основания за налагане на наказание. След обжалване на Решението Висшия дисциплинарен съд реши в полза на жалбоподателя, намирайки, че адвоката е извършил дисциплинарно нарушение и му беше наложена глоба.

1. Взаимоподкрепяща дейност във взаимоотношенията на

колегията със съдилищата, органите на досъдебното производство и местната общност.

В началото на мандата Председателят и членове на Съвета осъществиха срещи с Председателите на Окръжния и Административния съд и всички районни съдилища в съдебния район на област Видин, ръководителите на органите на досъдебното производство, Директорът на Областна дирекция на Министерство на вътрешните работи, Районна и окръжна прокуратура, Началниците на секторите на Гранична полиция. По време на разговорите бяха поставени и обсъдени въпроси и проблеми, за които Съветът беше сезиран от колеги, както и такива, които му бяха известни. Те бяха относно безпрепятствено обсъществяване професионалната дейност на адвокатите, достъпа им до подзащитни и своевременно предоставяне на цялата налична документация и информация по производствата и делата. Също така своевременното и правилно определяне на възнагражденията за особени представители, следене за внасяне от задължените лица и изплащането им на адвокатите. В процеса на работа почти бяха отстранени проблемите, като по нововъзникнали се работи постоянно.

Вследствие усилията на Съвета се реши и дългогодишния проблем с липсата на адвокатска стая в съдебната палата. В резултат на разговори с Председателите на Окръжен и Районен съд – Видин бяха открити две адвокатски стаи в двете съдилища, които са оборудвани по подходящ и удобен за работа начин.

Членове на Съвета взеха активно участие в тържественото отбелязване на националните празници, организирани от Община Видин и в други официални събития. Това спомогна за издигане авторитета на колегията и заявяването ѝ като важен фактор в живота на града и областта.

1. През отчетния период бяха проведени две

изнесени обученията на адвокатите с цел поддържане и повишаване на професионалната им квалификация. Първото беше в гр. Дряново по наследствено право и практика, свързана със завещанията и произтичащите от тях правни последици, като премина под формата да дискусии по казуси и обмяна на опит. Второто се проведе в гр. Троян на тема „Етажна собственост. Глава четвърта. Законът за собствеността и Законът за управление на етажната собственост. Преглед и анализ на актуалната практика на ВКС" с лектор адв. Стоян Ставру. В обученията участваха по около 25 адвокати. Онлайн обученията на Центъра за обучение на адвокати „Кръстьо Цончев“ са достъпни за всички адвокати, като програмите за всеки месец се получат своевременно по електронна поща. Достъпни са и хибридните форми с присъствено и онлайн възможно участие.

1. Работа на Регионалния център за правна помощ.

През изминалата година бяха осъществени 5 бр. консултации по линия на правната помощ в тази ѝ форма. В тази връзка се осъществиха разговори с представители на Националното бюро за правна помощ за необходимостта от промяна в изискванията за предоставяне на правна помощ от Регионалните центрове, с оглед на възможностите повече хора, които имат нужда да могат да се възползват. От друга страна ниските размери на възнагражденията на адвокатите, предоставящи помощта е основен фактор за дезинтересирането им. Това обстоятелство също е обсъждано многократно с Бюрото и поставяно от тяхна страна пред Министерство на правосъдието и Министерство на финансите за актуализиране на възнагражденията и привеждането им в достойни за професията и труда размери.

1. Дарителската дейност на Адвокатската колегия

през изминалата година се осъществи чрез участие в дарителска кампания и предоставяне на средства в размер на 500 лв. за лечение на болно дете. Тъй като дарителството е доброволно и лично начинание, както и във връзка със зачестилите откази на адвокати да заплащат определения месечен размер на дарявана сума, Съветът взе Решение да не се събира повече такъв фонд.

1. Вътрешноорганизационни отношения с Висшия

адвокатски съвет и други адвокатски колегии от страната.

Делегати на колегията участваха активно в работата на Общото събрание на адвокатите от страната в края на м. февруари в София.

Председателят и Секретарят на Съвета взеха участие в Пролетната национална конференция на адвокатурата през м. юни, с домакин Благоевградската колегия. По време на събитието беше учреден Съвет на Председателите на адвокатски колегии, който работи активно в защита интересите на всички адвокати. Изготвят се становища, писма, предложения до управителните органи на адвокатурата, Националното бюро за правна помощ, Правната комисия в Народното събрание, Министерство на правосъдието и други органи и институции, от които зависи практикуването на професията.

През отчетния период Председателят беше определен заедно с други Председатели на адвокатски колегии за участие на заседанията на Висшия адвокатски съвет на ротация, която се осъществи през м. юли, август и септември. По време на заседанията се обсъждаха проблеми на адвокатурата, отношенията с Националното бюро за правна помощ, съдилищата.

През 2022г. за втори път в историята си Адвокатска колегия – Видин беше домакин на Национална конференция на българската адвокатура. Есенната национална конференция се проведе от 6-ти до 9-ти октомври и Видин посрещна около 120 адвокати от управителните органи на адвокатурата и колегии от цялата страна. В процеса на организация към видинската адвокатура направиха жестове на добра воля и приятелско отношение Областна управа и Община Видин, като предоставиха безвъзмездно места за провеждане на събития в рамките на програмата на конференцията, както и подпомагащи екипи от хора. По време на събитието беше поставена паметна плоча на Илия Цанов – виден политик и общественик от Видин, защитник на Ботевите четници пред турския съд, гордост за цялата българска адвокатура и особено за нас. Плочата беше поставена на сградата, в която е седалището на колегията. Почетена беше паметта на достойния наш колега адвокат Вълчо Вълчев с поднасяне на венец пред паметника на лобното му място. Благодарност към Съвета и колегията за изразените почит и уважение изказа синът му, който придружи адвокатите. Също така в рамките на конференцията беше предвидено и се осъществи възстановяване чрез засаждане на Адвокатска гора, представляваща 32 бр. дървета – 22 бр. бяла бреза и 10 бр. ясен. Дръвчетата бяха засадени в Крайдунавския парк и привързани към подкрепящи колчета с обозначителни табелки, на които са изписани наименованията на 27-те адвокатски колегии в страната, трите управителни органа на адвокатурата, Центъра за обучение на адвокати и Националното бюро за правна помощ. Гости и участници в работната сесия и официалните събития от програмата бяха Областният управител, един от заместник кметовете на Община Видин, Председателят на Окръжен съд Видин, Председателят на Районен съд – Белоградчик. Събитието беше широко отразено в местни, регионални и централни печатни и електронни медии. За организацията на конференцията колегията ни получи изключително висока оценка и благодарност от Председателя и Секретаря на Висшия адвокатски съвет, от всички участници и гости. В знак на подкрепа на Видинска адвокатска колегия Висшия адвокатски съвет ни отпусна безвъзмездно подпомагане в размер на 8000 лв.

По време на изнесените обучения бяха поддържани и укрепени колегиалните и приятелски отношения на адвокати от нашата колегия с адвокати от Адвокатска колегия – Габрово и Адвокатска колегия – Ловеч. Проведени бяха разговори в посока на бъдещи съвместни обучения и с други колегии от страната.

1. Международни отношения с чуждестранни

адвокатски колегии. Като дейност по съвместния проект с Адвокатска колегия област Долж, Република Румъния беше проведена двустранна онлайн конференция по проблемите на адвокатите от двете страни по време на обществената, икономическа и професионална криза, предизвикана от пандемията Ковид – 19. В това направление от дейността на колегията бяха подновени и прекъснатите отношения с Адвокатска колегия Зайчар, Република Сърбия.

Работата на Съвета продължава и през тази година във всички насоки, като към датата на събранието се работи активно и по:

1. Създаване на счетоводна отчетност съгласно изискванията на ресорното законодателство.
2. Организиране на курс по медиация към Центъра за обучение на адвокати.
3. Получаване на 20% от възнагражденията на адвокатите, които заплаща Националното бюро за правна помощ така, както са императивно определени в текста на чл. 19 от Закона за правната помощ.
4. Актуализиране и поддържане интернет сайта на колегията.

В заключение искам да благодаря лично на всеки от членовете на Адвокатския съвет да положените усилия, отделеното време и цялата организационна работа!

Благодаря лично на всеки от вас, уважаеми колеги, за гласуваното доверие и ви уверявам в старанието на Съвета да го оправдае! Непрекъснати са работата и грижите, които полагаме за защита интересите на адвокатите, за подкрепа и подпомагате в решаването на професионалните проблеми и издигате авторитета на Видинска адвокатска колегия в средите на гилдията, пред органите на съдебната власт, местната общност и гражданите на областта.

Адвокатският съвет и аз лично винаги сме достъпни за предложения и поставяне на текущи проблеми.

Благодаря за вниманието!